Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

за мерките по прилагане на Регламент на Съвета (ЕО) 
№ 1236/2005 от 27 юни 2005 г. относно търговията с някои стоки, които биха могли да бъдат използвани с цел прилагане на смъртно наказание, изтезания или други форми на жестоко, нечовешко или унизително отнасяне или наказание

Глава първа
ОБЩИ РАЗПОРЕДБИ

Чл. 1. Този закон урежда мерките относно търговията с някои стоки, които биха могли да бъдат използвани с цел прилагане на смъртно наказание, изтезания или други форми на жестоко, нечовешко или унизително отнасяне или наказание, съгласно изискванията на Регламент на Съвета (ЕО) № 1236/2005 от 27 юни 2005 г. относно търговията с някои стоки, които биха могли да бъдат използвани с цел прилагане на смъртно наказание, изтезания или други форми на жестоко, нечовешко или унизително отнасяне или наказание (ОВ L 200,30.7.2005), наричан по-нататък „Регламент 1236/2005”. 
Чл. 2. (1) Разрешения за износ и внос на стоките, посочени в Приложение ІІ, разрешения за износ на стоките, посочени в Приложение ІІІ на Регламент 1236/2005, и разрешение за оказването на техническа помощ, свързана с тези стоки, се издават от министъра на икономиката и енергетиката или от упълномощени  от него длъжностни лица.
(2) Разрешения за износ и внос на стоките, посочени в Приложение ІІ, и за оказване на техническа помощ, свързана с тези стоки, се издават само в случаите, които отговарят на изключенията, посочени съответно в чл. 3, т. 2 и в чл. 4, т. 2 от Регламент 1236/2005.

Глава втора
ИЗВЪРШВАНЕ НА ИЗНОС И ВНОС

Раздел I
УСЛОВИЯ И РЕД за издаване на РАЗРЕШЕНИЯ ЗА ИЗНОС И/ИЛИ ВНОС

Чл. 3. (1) Лицата, които кандидатстват за разрешение, подават до министъра на икономиката и енергетиката заявление и следните документи:
1.	попълнен формуляр по образец съгласно Приложение V на Регламент 1236/2005 в 3 екземпляра;
2.	копие на документ, удостоверяващ: техническите характеристики, функционалното предназначение, качествения и количествения състав на стоката;
3.	разрешение за внос и/или документ от крайния потребител, удостоверяващ крайната употреба на стоките;
4.	копие на документ, потвърждаващ външнотърговските отношения между участниците в сделката (договор, поръчка – при износ; проформа фактура, фактура – при внос);
5.	пълномощно – в случай на упълномощаване;
6.	документ за платена държавна такса.
(2) При подаване на заявление за издаване на разрешение заявителите представят:
1.	копие на актуално удостоверение за вписване в търговския регистър или копие на решението за първоначална регистрация на търговеца и единен идентификационен код на търговеца или код БУЛСТАТ;
2.	 копие на акта за създаване на юридическото лице, в случай че не е търговец, и копие на лична карта, в случай че е физическо лице. 
(3) Всички документи на чужд език се представят придружени с легализиран превод на български език.
Чл. 4. (1) Разрешението за износ или  внос се издава в срок до 15 дни от датата на получаване на документите в Министерството на икономиката и енергетиката.
(2) В срок до 5 дни от датата на издаване на разрешението органът по чл. 2 уведомява писмено заявителя.
(3) При констатиране на нередовност в представените документи в срок до 5 дни от датата на получаване на документите органът по чл. 2 уведомява писмено заявителя да я отстрани, като дава указания за отстраняването й. 
(4) В срок до 15 дни от датата на получаване на уведомлението заявителят е длъжен да отстрани нередовността. Срокът по ал. 1 спира да тече от датата на изпращане на уведомлението до заявителя и се възобновява от датата на постъпване на документите, с които нередовността се отстранява. 
(5) Издаденото разрешение е със срок на валидност до 6 месеца от датата на издаването му, който може да бъде продължен еднократно за срок до 6 месеца.
(6) Ако разрешена сделка не бъде изпълнена в срока на издадено разрешение, не по-късно от 15 дни преди изтичането на срока заявителят може да поиска продължаването му с мотивирано заявление, съдържащо информация за неизпълнената част от сделката, и декларация, че не е настъпило изменение в условията, при които разрешението е било издадено.
(7) Разрешението се издава в 3 екземпляра. Първият екземпляр на разрешението се предоставя на заявителя, а другите два се съхраняват в Министерството на икономиката и енергетиката. 
(8) Разрешението може да бъде използвано само от лицето, на което е издадено.
(9) Органът по чл. 2 има право да изисква допълнителна информация, свързана със сделките, както и становища от експерти по въпроси, за които се изискват специализирани знания.
Чл. 5. (1) При подаване на заявление за издаване на разрешение за издаване на изменено разрешение или за продължаване срока на валидност на издадено разрешение се събират такси в размер, определен с тарифа, одобрена от Министерския съвет.
(2) Министърът на икономиката и енергетиката е администратор на приходите от таксите по този закон.

Раздел ІІ
ОТКАЗ ЗА ИЗДАВАНЕ НА РАЗРЕШЕНИЕ

Чл. 6. (1) Органът по чл. 2 с мотивирана заповед отказва да издаде разрешение, когато:
1. не е представен някой от документите по чл. 3 или представените документи не отговарят на изискванията;
2. дейността противоречи на критериите за издаване на разрешение, описани в Регламент 1236/2005, и/или 
3. при разглеждането на документите е установено несъответствие между заявените и действителните обстоятелства.
(2) В срок до 5 дни от датата на заповедта за отказ за издаване на разрешението органът по чл. 2 я изпраща на заявителя. 
(3) Заявителят може писмено да поиска преразглеждане на заповедта по ал. 1 в срок до 15 дни от датата на получаването й.
(4) Органът по чл. 2 потвърждава заповедта или я отменя в срок до 15 дни от датата на постъпване на възражението.
(5) Документите се съхраняват в Министерството на икономиката и енергетиката.
(6) Заповедта по ал. 1 може да се обжалва по реда на Административнопроцесуалния кодекс.

Раздел ІІІ
ОТНЕМАНЕ, ПРЕУСТАНОВЯВАНЕ НА ДЕЙСТВИЕТО И ИЗМЕНЕНИЕ  НА ИЗДАДЕНО РАЗРЕШЕНИЕ

Чл. 7. (1) Органът по чл. 2 с мотивирана заповед отнема или преустановява действието на издадено разрешение, когато:
1. настъпи промяна на обстоятелствата, при които е издадено разрешението, и тя не е заявена в срока по чл. 8, ал. 2, и/или
2. заявителят е представил неверни данни.
(2) В срок до 5 дни от датата на заповедта за отнемане или преустановяване на действието на издадено разрешение органът по чл. 2 я изпраща на заявителя. 
(3) Заявителят може писмено да поиска преразглеждане на заповедта по ал. 1 в срок до 15 дни от датата на получаването й. 
(4) Органът по чл. 2 потвърждава заповедта или я отменя в срок до 15 дни от датата на постъпване на възражението.
(5) Заявителят има право да кандидатства за издаване на разрешение по същата сделка, в случай че отпаднат обстоятелствата, наложили преустановяване действието на издадено разрешение.
(6) При отнемане по ал. 1, т. 2 лицето няма право да кандидатства за издаване на идентично разрешение за срок до една година от датата на отнемането.
(7) Документите се съхраняват в Министерството на икономиката и енергетиката.
(8) Заповедта по ал. 1 може да се обжалва  по реда на Административнопроцесуалния кодекс.
Чл. 8. (1) Издадено разрешение може да бъде изменено от органа по чл. 2 след получаване на писмено заявление от заявителя.
(2) Заявлението за изменение на издадено разрешение се подава в 7-дневен срок от настъпването на промяна в обстоятелствата, при които е издадено разрешението.
(3) Към заявлението по ал. 1 се прилагат документи, удостоверяващи настъпването на промени в обстоятелствата.
(4) Издаването на изменено  разрешение се извършва съответно по реда на чл. 4.
(5) Органът по чл. 2 с мотивирана заповед отказва издаването на изменено разрешение, когато са налице условията на чл. 6, ал. 1 или документите по ал. 3 не удостоверяват настъпването на промени в обстоятелствата.
(6) Заповедта по ал. 5 може да се обжалва по реда на Административнопроцесуалния кодекс.

Глава трета
ЗАДЪЛЖЕНИЯ НА ЛИЦАТА

Чл. 9. Лицата, които извършват дейности по  Регламент 1236/2005, са длъжни:
1. да върнат в Министерството на икономиката и енергетиката оригинала на разрешението в срок до 3 дни считано от датата на получаване на уведомлението за отнемане на разрешението и в срок до 15 дни след изпълнението на сделката или след изтичането на срока на валидността му; 
2. след осъществяване на износ да предоставят в Министерството на икономиката и енергетиката  удостоверение за осъществена доставка или еквивалентен документ, издадени от компетентен орган на страната на крайния потребител, в срок до 3 месеца считано от датата на доставяне на изделията в страната на крайния потребител;
3. в случай че съгласно националното законодателство на държавата на крайния потребител не се издава документът по т. 2, да представят в Министерството на икономиката и енергетиката писмена декларация от вносителя, придружена с легализиран превод на български език, и транспортен или митнически документ, удостоверяващи доставянето на изделията в държавата на крайния потребител;
4. да съхраняват за срок не по- кратък от 5 години търговските и транспортните документи и информацията, свързана с осъществяването на съответната дейност, съдържащи данни за:
а) вида на стоките и съответната им идентификация 
б) количеството на стоките; 
в) името и адреса на износителя и на получателя; 
г) крайния потребител и крайната употреба на изделията; 
5. да оказват съдействие при извършване на проверки от контролните органи по чл. 10, ал. 1;
6. в определените срокове да предоставят на контролните органи информацията и документите, изисквани по закона, свързани с изпълнението на разрешените от него дейности; 
7. да спазват условията, при които е разрешена съответната дейност;
8. да информират писмено органа по чл. 2 за всяка промяна на обстоятелствата, при които е разрешена тази дейност, в срок до 5 дни от настъпването й.

Глава четвърта
КОНТРОЛ ПО СПАЗВАНЕТО НА ЗАКОНА

Чл. 10. (1) Контролът по изпълнението на този закон се извършва от министъра на икономиката и енергетиката и от директора на Агенция "Митници" или от оправомощени от тях длъжностни лица.
(2) Контролът включва проверки преди и след издаване на разрешение по този закон.
(3) При извършване на контрола органите по ал. 1 могат:
1. да изискват от лицата, осъществяващи дейности по този закон, информацията и данните, необходими за провеждането на контрола;
2. при необходимост да изискват становището на други държавни органи;
3. да посещават зоните за граничен контрол и местата за съхраняване на стоки под митнически надзор на територията на Република България при условията и по реда на действащото законодателство;
4. да влизат в помещенията на лица, участващи в дейности по този закон, при условията и по реда на действащото законодателство;
5. да отправят искания до компетентните органи на други държави за предоставяне на информацията, необходима за провеждането на контрол;
6. да предоставят свързана с упражняването на контрола информация в отговор на искания от други държави и международни организации в съответствие с поети от Република България международни задължения.
(4) Контролните органи са длъжни да не разгласяват служебната, производствената и търговската тайна на проверяваните лица, освен когато това се налага по силата на международни задължения на Република България.

Глава пета
АДМИНИСТРАТИВНОНАКАЗАТЕЛНИ РАЗПОРЕДБИ

Чл. 11. На лицата, които осъществяват износ и внос на стоките, посочени в Приложение ІІ и Приложение ІІІ на Регламент 1236/2005, или оказват техническа помощ, свързана с тези стоки, без съответното разрешение, се налага:
1. глоба в размер от 500 до 1000 лв. – за физическите лица, както и за длъжностните лица на търговските дружества, в случай че извършеното не съставлява престъпление;
2. имуществена санкция в размер от 1000 до 5000 лв. – за юридическите лица и едноличните търговци;
3. глоба или имуществена санкция в размер от 2000 до 10 000 лв. – за констатирано повторно нарушение.
Чл. 12. На лицата, които осъществяват дейности в нарушение на обхвата и условията на издаденото разрешение или не предоставят документи, данни, сведения и справки, или възпрепятстват и/или откажат достъп на длъжностно лице при упражняване на контролна дейност по този закон, се налага:
1. глоба в размер от 500 до 1000 лв. – за физическите лица, както и за длъжностните лица на търговските дружества, в случай че извършеното не съставлява престъпление;
2. имуществена санкция в размер от 1000 до 5000 лв. – за юридическите лица и едноличните търговци;
3. глоба или имуществена санкция в размер от 2000 до 10 000 лв. – за констатирано повторно нарушение.
Чл. 13. На лицата, които не изпълняват задълженията си по чл. 9, се налага:
1. глоба в размер от 200 до 1000 лв. – за физическите лица, както и за длъжностните лица на търговските дружества, в случай че извършеното не съставлява престъпление;
2. имуществена санкция в размер от 500 до 2000 лв. – за юридическите лица и едноличните търговци;
3. глоба или имуществена санкция в размер от 1000 до 10 000 лв. – за констатирано повторно нарушение.
Чл. 14. (1) Актовете за установяване на нарушенията се съставят от длъжностните лица, определени от съответния контролен орган по чл. 10, ал. 1.
(2) Наказателните постановления се издават от съответните контролни органи по чл. 10, ал. 1 или от оправомощени от тях длъжностни лица.   
(3) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.
(4) Администратор на приходите от глоби и имуществени санкции, наложени по този закон, е контролният орган по чл. 10, ал. 1, издал съответното наказателно постановление.

Законът е приет от ХL Народно събрание на ……………………… 2007 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Георги Пирински)

М  О  Т  И  В  И

към проекта на Закон за мерките по прилагане на Регламент на Съвета (ЕО) № 1236/2005 от 27 юни 2005 г. относно търговията с някои стоки, които биха могли да бъдат използвани с цел прилагане на смъртно наказание, изтезания или други форми на жестоко, нечовешко или унизително отнасяне или наказание

В проекта на Закон за мерките по прилагане на Регламент на Съвета (ЕО) № 1236/2005 от 27 юни 2005 г. относно търговията с някои стоки, които биха могли да бъдат използвани с цел прилагане на смъртно наказание, изтезания или други форми на жестоко, нечовешко или унизително отнасяне или наказание са предложени националните мерки по изпълнение на Регламент на Съвета (ЕО) 
№ 1236/2005 от 27 юни 2005 г. от Република България като страна на Европейския съюз (ЕС). 
Приетите на 9 април 2001 г. от Съвета на ЕС “Ръководни принципи на политиката на ЕС към трети страни относно изтезанията и други форми на жестоко, нечовешко или унизително отнасяне или наказание” имат пряко отношение към приемането на Кодекса за поведение на ЕС при износ на оръжия от 1998 г. и продължаващата работа по налагането на контрол в рамките на ЕС на износа на паравоенно оборудване като част от мерките за предотвратяване на изтезанията и други форми на жестоко, нечовешко или унизително отнасяне или наказание като част от Общата външна политика и политиката на сигурност. В Ръководните принципи също така се посочва, че забраната на жестоко, нечовешко или унизително наказание налага ясни ограничения върху използването на смъртното наказание.
Регламент на Съвета (ЕО) № 1236/2005 налага забрана върху износа и вноса на изделия, които се използват за целите на изпълнение на смъртното наказание, описани в Приложение II на регламента. Член 5 от регламента въвежда разрешителен режим върху износа за трети страни на изделия, описани в Приложение III от него, които могат да бъдат използвани при определени условия от органите за опазване на реда и сигурността, но могат да бъдат използвани неправомерно и за цели, свързани с изтезания и други форми на жестоко, нечовешко или унизително отнасяне или наказание. В регламента са разписани подробно ангажиментите на страните членки по забраната за внос и износ на оборудване, което се използва за изпълняване на смъртно наказание, както и условията и процедурите на експортния контрол на изделията по Приложение III от него. Текстове от регламента ангажират страните членки с определяне на национален орган, който да издава разрешенията за износ и внос на такива изделия, и за предоставянето на техническа помощ, свързана с тях, както и с определяне на наказанията, които да бъдат налагани при нарушения на регламента. Законопроектът определя като национален орган за издаване на разрешения в обхвата на регламента министъра на икономиката и енергетиката или упълномощени от него длъжностни лица. В законопроекта се определят и административните нарушения на разпоредбите на регламента. 

МИНИСТЪР-ПРЕДСЕДАТЕЛ:

(Сергей Станишев)